РЕПУБЛИКА СРБИЈА

НАРОДНА СКУПШТИНА

Одбор за административно-буџетска

и мандатно-имунитетска питања

21 Број 06-2/159-23

21. јул 2023. године

Б е о г р а д

ЗАПИСНИК

СА 29. СЕДНИЦЕ ОДБОРА ЗА АДМИНИСТРАТИВНО-БУЏЕТСКA И МАНДАТНО-ИМУНИТЕТСКА ПИТАЊА, ОДРЖАНЕ 21. ЈУЛА 2023. ГОДИНЕ

Седница је почела у 10, 00 часова.

Седници је, сагласно члану 70. став 1. алинеја прва Пословника Народне скупштине, председавао Миленко Јованов, председник Одбора.

Седници су присуствовали чланови Одбора: Верољуб Матић, Aлександар Марковић, Ђорђе Комленски, Ана Миљанић, др Весна Ивковић, Никола Драгићевић и Живота Старчевић.

Седници су присуствовали заменици чланова Одбора: Драгана Радиновић, заменик члана Сандре Божић, Биљана Илић-Стошић, заменик члана др Угљеше Мрдића, Андријана Васић, заменик члана Александра Мирковића, Дуња Симоновић Братић, заменик члана Радована Арежине, Славиша Ристић, заменик члана Јанка Веселиновића, Срђан Миливојевић, заменик члана Драгане Ракић и Радмила Васић, заменик члана Бошка Обрадовића.

Седници је, након усвајања записника, приступила Драгана Ракић, члан Одбора.

Седници нису присуствовали чланови Одбора: Сандра Божић, др Угљеша Мрдић, Александар Мирковић, Радован Арежина, Јанко Веселиновић, Војислав Михаиловић, Мирослав Алексић и Бошко Обрадовић.

Председник Одбора је, на основу члана 82, члана 92. став 2, члана 192. ст. 2. и 3. и члана 193. Пословника Народне скупштине, поднео предлог да Одбор обави заједнички јединствени претрес о тачкама од 1. до 5. предложеног дневног реда, односно о захтевима Повереника за информације од јавног значаја и заштиту података о личности, Државне ревизорске институције, Повереника за заштиту равноправности, Комисије за заштиту конкуренције и Комисије за контролу државне помоћи за прибављање сагласности за заснивање радног односа са новим лицима на неодређено време у наведеним институцијама за 2023. годину.

На предлог председника, Одбор је већином гласова прихватио предлог за спајање расправе.

Сходно члану 93. став 3. Пословника Народне скупштине Одбор је, на предлог председника, већином гласова утврдио дневни ред 29. седнице у целини:

Д н е в н и р е д:

- Усвајање записника са 27. и 28. седнице Одбора -

1. Разматрање захтева Повереника за информације од јавног значаја и заштиту података о личности за прибављање сагласности за заснивање радног односа са новим лицима на неодређено време у Служби Повереника за 2023. годину (21 број 112-429/23 од 06. марта 2023. године);

2. Разматрање захтева Државне ревизорске институције за прибављање сагласности за заснивање радног односа са новим лицима на неодређено време у Државној ревизорској институцији за 2023. годину (21 број: 112-436/23 од 07. марта 2023. године);

3. Разматрање захтева Повереника за заштиту равноправности за прибављање сагласности за заснивање радног односа са новим лицима на неодређено време у Стручној служби Повереника за заштиту равноправности за 2023. годину (21 број 112-597/23 од 30. марта 2023. године);

4. Разматрање захтева Комисије за заштиту конкуренције за прибављање сагласности за заснивање радног односа са новим лицима на неодређено време у Комисији за 2023. годину (21 број: 112-810/23 од 25. априла 2023. године);

5. Разматрање захтева Комисије за контролу државне помоћи за прибављање сагласности за заснивање радног односа са новим лицима на неодређено време у Комисији за 2023. годину (21 број: 112-1268/23 од 28. јуна 2023. године).

Пре преласка на рад по утврђеном дневном реду, Одбор је већином гласова, без примедаба, усвојио записнике са 27. и 28. седнице Одбора.

**Прва, Друга, Трећа, Четврта и Пета тачка дневног реда:** Разматрање захтева Повереника за информације од јавног значаја и заштиту података о личности, Државне ревизорске институције, Повереника за заштиту равноправности, Комисије за заштиту конкуренције и Комисије за контролу државне помоћи за прибављање сагласности за заснивање радног односа са новим лицима на неодређено време у наведеним институцијама, за 2023. годину

У уводном обраћању, председник Одбора је подсетио чланове да је чланом 27к став 9. Закона о буџетском систему дато овлашћење Одбору да одлучује о додатном запошљавању са новим лицима или додатном радном ангажовању по основу уговора, у независним државним органима, чији се захтеви разматрају. Такође је навео, да су независни државни органи претходно прибавили сагласност Министарства финансија за тражени број извршилаца које планирају да запосле у овој години, као и да су та документа достављена члановима Одбора у штампаном облику, a могу се видети и на рачунарима. Напоменуо је да је дневни ред седнице сачињен хронолошки, према времену пристиглих захтева и да је позвао да седници присуствују: Милан Мариновић, Повереник за информације од јавног значаја и заштиту података о личности, др Душко Пејовић, председник Савета Државне ревизорске институције, са сарадницима, Ђурђа Јанићијевић, помоћник Поверенице за заштиту равноправности, Миле Узуновски, руководилац Сектора за нормативно-правне, кадровске и опште послове у Комисији за заштиту конкуренције, Лука Милошевић, секретар Комисије за контролу државне помоћи, са сарадницима. Такође је напоменуо да је Бранкица Јанковић, Повереница за заштиту равноправности дошла на седницу, али да због обавеза неће бити у могућности да присуствује седници, па ће је замењивати њена помоћница.

Председник је замолио представнике назависних државних органа да образложе своје захтеве и да остану у сали до гласања, како би могли да одговоре на евентуална питања посланика. Напоменуо је да ће се након дискусије, сагласно члану 157. став 2 Пословника, одлучивати о сваком захтеву посебно.

Милан Мариновић, Повереник за информације од јавног значаја и заштиту података о личности образложио је поднети Захтев. У свом излагању је навео да су две значајне нормативне промене проузроковале потребу за повећањем броја запослених у Служби Повереника. Прва је доношење новог Закона о заштити података о личности, којим су значајно проширена овлашћења Повереника, а друга је измена Закона о слободном приступу информацијама од јавног значаја, којим су спречене злоупотребе тог закона али истовремено је и повећан број предмета у раду пред Повереником у поступцима по жалби. Изнео је и одређене статистичке податке о расту броја предмета у прошлој и овој години, као и да је прошле године, у периоду од 15. јула до 15. августа, поднето преко 5000 жалби, које су успели да реше додатним ангажовањем запослених и ангажовањем запослених преко омладинске задруге. Такође је истакао да, поред усвајања измена Закона, постоји потреба за новим изменама постојећих чланова, како би се спречиле злоупотребе, јер се све више право на слободан приступ информацијама од јавног значаја користи за лично богаћење, а не за остварење права на информисање. Изразио је задовољство што је изменама Закона омогућено да се канцеларије Повереника отворе и ван Београда, што условљава повећање броја запослених и навео да је отворена канцеларија у Новом Саду, као и да су у припреми отворање канцеларија у Нишу и у Крагујевцу

Душко Пејовић, Председник Савета ДРИ образложио је Захтев за пријем нових лица, навевши да ће укупно 34 извршилаца, од којих је 30 са стеченим високим образовањем, а четири са завршеном средњом школом, бити примљено према динамици, приоритетима и према структури која је предвиђена Кадровским планом, до краја 2023. године. Истакао је да на дан подношења овог захтева, 7. марта, у ДРИ било запослено укупно 328 лица, од чега је 11 функционера и 317 извршилаца; да тренутно имају 321 запосленог, од чега је 11 функционера, а 311 извршилаца; да је шест лица која су мењала одсутне државне службенике било запослено на одређено време, а да их је сада четири, као и да је једно лице било ангажовано по уговору о ПП пословима, а да сада више није. Закључио је да би до краја 2023. године ДРИ требало да има 362 запослена и да би се ово попуњавање уклопило са средствима одобреним у Закону о буџету. Навео је да ће се запошљавање нових лица вршити према важећим прописима и да је нужно да буде благовремено јер је ДРИ у обавези да повећа број равизорских извештаја, за шта јој је потребан већи број запослених извршилаца.

Ђурђа Јанићијевић, помоћница Повереника за заштиту равноправности, је образлажући Захтев Повереника подсетила чланове Одбора: да је Народна скупштина два пута дала сагласност на Правилник о унутрашњем уређењу и систематизацији радних места у Стручној служби Повереника за заштиту равноправности којим је одобрено 60 извршилаца; да тај број никад није достигнут и да тренутно Повереник за заштиту равноправности има 36 стално запослених; да је Народна скупштина у свом Закључку поводом разматрања Редовног годишњег извештаја Повереника за заштиту равноправности за 2021. годину, као и претходних година, оценила да је у циљу праћења стања у области заштите од дискриминације потребно јачање капацитета Повереника; да је Законом о изменама и допунама Закона о забрани дискриминације, који је донет 2021. године на основу препорука Европске комисије, дата потпуно нова надлежност Поверенику која се односи на успостављање и вођњење евиденције о заштити од дискриминације коју је немогуће спровести без повећања броја запослених у институцији. Такође је подсетила да је Акционим планом за Поглавље 23 предвиђено да Повереник ради у свом пуном капацитету од 60 запослених, што је требало да се реализује још 2021. године и да је Стартегијом превенције и заштите од дискриминације за период од 2022. до 2030. године предвиђен велики број активности за Повереника за шта је потребан јачи капацитет. Напоменула је да је добијена сагласност Министарства финансија за 45 запослених, односно за заснивање радног односа за седам радних места, како ј енаведено у Захтеву.

Миле Узуновски, Руководилац Сектора за нормативно-правне, кадровске и опште послове у Комисији за заштиту конкуренције, образлажући Захтев Комисије, подсетио је чланове Одбора да је Комисија самосталан правни субјект, функционално и финансијски независан и да има својство правног лица. Затим је указао да, ради обављања поверених послова, Комисја има потребу за попуњавањем два слободна радна места, за која постоје обезбеђена средства за исплату зарада са припадајућим порезима и доприносима , која су планирана Финансијским планом Комисије на који је Влада Републике Србије дала сагласност у априлу 2023. године. Упознао је чланове Одбора да су у Комисији запослена 54 лица, четири члана Савета и председник Савета.

Лука Милошевић, Секретар Комисије за заштиту конкуренције образлажући Захтев упознао је чланове Одбора да је Комисија, крајем прошле године, добила сагласност Министарства финансија на ново запошљавање у складу са Кадровским планом, али да је у међувремну Савет Комисије усвојио нови Правилник о систематизацији, на који је 16. јуна ове године добијена сагласност Одбора за финансије, републички буџет и контролу трошења јавних средстава. У складу са новим актом о систематизацији израђена је измена првобитног кадровског плана на који је Министарство финансија дало сагласност 5. јуна ове године. Нагласио је да су новим Кадровским планом измењена звања и извршилачка радна места у оквиру пет радних места, која су била предвиђена и првобитним кадровским планом, и односе се на једног контролора, једног вишег аналитичара, једног аналитичара, једног вишег саветника и једног саветника.

У расправи су учествовали: Верољуб Матић, Радмила Васић, Драгана Ракић, Миленко Јованов, Милан Мариновић и Душко Пејовић.

Верољуб Матић је на почетку свог излагања похвалио рад Државне ревизорске институције, а нарочито њено присуство на терену, саветодавни рад са руководством и људима који раде књиговодство код субјеката ревизије.

Говорећи о Захтеву Повереника за информације од јавног значаја изнео је одређене премедбе на Закон о приступу информацијама од јавног значаја и изразио своје неслагање са његовим називом и навео поједине поједине чланове Закона на које има примедбе. Навео је и пример Општине Коцељева којој је, због злоупотребе права на пристуо информацијама од јавног значаја, у првих шест месеци поднето 700 захтева и 300 жалби. Предложио је да уколико постоји уверење да органи јавне власти нешто крију, да се све објављује у јавним гласилима те да Повереник нећени бити потребан. Изнео је своју процену, да 95% захтева за информацијама од јавног значаја служе за играње и нападе на власт, а да 5% служи неком општем интересу и изнео став да је Закон дискриминаторски јер је њиме предвиђена одговорност само оног ко даје податке, док за тражиоца података и Повереника готово да није прописана одговорност. Даље је навео лични утисак да је Закон написан тако да унапред окривљује јавни сектор и да сматра да информације од јавног значаја које се добију у поступку по овом закону не би смеле да се јавно коментаришу, јер тражилац није учествовао у доношењу тог документа. На крају свог излагања је предложио да Повереник, у складу са чланом 35. став 1. тачка 2. Закона, покрене иницијативу за измене и допуне прописа пред надлежним државним органима, да се поведе шира јавна расправа у којој би биле укључене и локалне самоуправе и донесе закон који би био реалан, могућ и применљив.

Радмила Васић је, коментаришући Захтев Повереника за информације од јавног значаја и заштиту података о личности, констатовала да се он односи на запошљавање 26 нових лица. У наставку излагања сагласила се са претходним говорником да Закон о слободном приступу информацијама од јавног значаја треба да се мења како би се спречиле његове злоупотребе, али да рок од 15 дана за давање одговора по захтеву за приступ имформацијама од јавног значаја треба да остане. Даље је изнела своје уверење да велика већина локалних самоуправа не одговара на захтеве тражиоца у року и на тај начин дају основ тражиоцима да упућују жалбе Поверенику и као проблем навела да јавни сектор не познаје закон и не зна како да одговори на захтеве у одређеном року. Такође се сагласила са констатацијом да постоје и злоупотребе овог права и да оне морају да се кажњавају. Затим је, обраћајући се Поверенику, навела да се његове одлуке не поштују у целости и том приликом изнела сопствени пример како Град Београда није поступио по његовом налогу да јој се дају информације по питању продаје „Београђанке“, као и да би приликом евентуалних измена постојећег Закона требало узети у обзир да се државни органи некада пре одлучују да плате казну, него да дају тражене податке. Затим је изнела своје уверење да Повереник треба да помогне у едукацији, поготово у општинама на југу Србије, јер сматра да је и њихово непознавање рокова допринело злоупотребама које се дешавају.

У наставку излагања осврнула се и на Захтев ДРИ и констатовала да се он односи на запошљавање 34 нова лица; похвалила је рад Државне ревизорске институције и истовремено указала на недовољну повезаност ДРИ са осталим државним институцијама како би се санкционисали они који су учинили прекршаје или кривична дела. Као пример, навела је извештај ДРИ за “Градско саобраћајно предузеће“ у Београду, који је похвалила, али га је оценила као неефикасним јер није било санкција које би деловале превентивно према осталим лицима.

Коментаришући Захтев Повереника за заштиту равноправности за прибављање сагласности за запошњавање нових седам лица, изразила је незадовољство радом овог органа. Сматра да Повереник селективно примењује правду и да још није чула да је осудила насиље и дискриминацију према Србима на Косову и Метохији. Замерила је како је навела, нереаговање на насиље које је вршено над њом, од стране председника општине Жагубица Сафета Павловића и додала да јој је именовани, бахатим и дрским понашањем, забранио да уђе у зграду локалне самоуправе и преда захтев, а да Повереник није осудила такво поступање. На крају излагања је изјавила да није против запошљавања нових лица, посебно младих приправника који треба да уче од старијих генерација јер је искуство веома важно, али да има примедбе на рад Повереника за заштиту равноправности.

Драгана Ракић изразила незадовољство што, приликом доласка на седницу, није имала свој рачунар преко кога би могла да гласа, захвалила се колеги који јој је уступио свој рачунар и микрофон као би могла да учествује у расправи и изразила жаљење што представници Демократске странке неће моћи да гласају јер немају рачунар. У наставку свог излагања је изразила подршку јачању капацитета независних тела чији се захтеви разматарју, јер сматра да они раде на јачању демократских капацитета државе. Даље је навела, да је разлог повећаног обима посла код ових органа проузрокован све чешћим кршењем уставних, људских и мањинских права грађанки и грађана од стране власти, који су, због нереаговања надлежних институција, принуђени да се обраћају независним телима. Затим је поставила питање и сврхе постојања ових независних органа, јер, како је навела, њихове налазе, мишљења и препоруке власт игнорише. Затим је подсетила на случај деце из вртића у Пећинцима и навела да је режим потпуно игнорисао налазе Повереника за заштиту равноправности, Заштитника грађана и просветне инспекције, који су дали своје мишљење и утврдили да је неколико деце било дискриминисано зато што њихови родитељи не подржавају Српску напредну странку и Александра Вучића и констатовала да су деца и данас ван вртића. На крају свог излагања је, обраћајући се представницима независних државних органа, изјавила да могу имати и шест пута већи број запослених од тренутног броја, али да њихове резултате рада нема ко да чује и испоштује, као и да случај деце у Пећинцима говори о степену угрожености људских права грађанки и грађана Србије.

Миленко Јованов је, осврнувши се на излагање претходног говорника, замолио службу Одбора да убудуће прво омогуће посланицима да седну на места која су опремљена за рад и гласање, а да затим гости седну на преостала слободна места и предложио, ако за тим постоји потреба, да се ставе картице са именима посланичких група на места која им припадају у сали, јер сматра да није у реду да чланови Одбора немају где да седну. Затим је упознао чланове Одбора са планом да се убудуће седнице одржавају у Зеленом салону у згради у улици Краља Милана, где ће бити довољно места за посланике, госте и гледаоце, као и да се техничко оспособљавање поменуте сале приводи крају.

Милан Мариновић, Повереник за информације од јавног значаја и заштиту података о личности је, поводом изношења примедби народног посланика Верољуба Матића на Закон о слободном приступу информацијама од јавног значаја, изјавио: да је сагласан са њим да је потребно мењати Закон; да је иницирао измену тог закона пред Министарством за државну управу и локалну самоуправу; да је Закон мењан у новембру 2021. године и да је он лично био ангажован у радној групи како би се спречиле злоупотребе које су се у то време дешавале; да је држава Србија, од 2004. године, по неким мерилима, имала најефикаснији и најквалитетнији Закон о слободном приступу информацијама од јавног значаја у свету, управо због могућности да информацију може тражити свако, без ограничења и образложења и од све ширег круга органа власти; да је Закон, поред такве оцене, садржао одређене недостатке који су омогућавали његову злоупотребу и као пример навео да је било неколико хиљада захтева за покретање прекршајног поступака годишње против руководиоца органа или овлашћеног лица за поступање по захтевима за слободан приступ информацијама од јавног значаја, чији је стварни циљ био наплата трошкова адвоката који су тада били 27000 динара по захтеву; да је изменама Закона спречен тај вид злоупотреба, али да је тада сав терет са органа власти прешао на Повереника јер је неколико хиљада захтева за покретање прекршајног поступка преливено код Повереника у виду жалби, тако да су прошле године имали 5000 ванредних жалби које су прековременим и додатним радом успели да реше и на тај начин избегну ненадокнадиву штету за буџет. У наставку свог излагања Повереник је указао и на друге видове злоупотреба, чија главна последица није оштећење буџета, већ спречавање добронамерних тражиоца информација у добијању истих. Даље је објаснио да је уочено да се подносе захтеви на више хиљада адреса органа јавне власти, најчеће месних заједница, школа и центара за социјални рад; у случају да када они не одговоре, зарађује се велики новац, имајући у виду да је такса адвоката порасла са 33000 на 49500 динара по једном предмету. Навео је да је у последњих месец дана добио четири дописа директорки сеоских основних школа у којима наводе да новац за кречење школе, који су сакупили са родитељима, морају да дају адвокату који им је тражио неку информацију, акоја није достављена. Даље је навео да Поверенику Законом није дата могућност да контролише шта тражиоци информација раде са њима, и подсетио да Повереник нема ни могућност надзора над законом и инспекцијског надзора, већ ту могућност имају Министарство државне управе и локалне самоуправе и Управна инспекција али само над радом органа јавне власти; да је изменама Закона од 2021. године појам „орган јавне власти“ значајно проширен и напоменуо да је то подржала агенција Европске комисије СИГМА, вероватно не схватајући да месне заједнице јесу органи власти по нашем закону и да их има преко 4500 у Србији; да су ставови Управног суда, а и да Устав налаже, да се ниво достигнутих права не може смањити, па чак ни изменама закона; да позива све органе јавне власти да објављују што више информација о свом раду, јер ће имати мање захтева и подсетио да су изменама Закона, уместо девет рубрика које треба да садрже информатори о раду свих органа власти, прописане 24 рубрике, што је требало да доведе до смањења захтева, али да нажалост злоупотребе утичу да број захтева расте. Коментаришући примедбе на прекратке рокове за поступање по захтевима, Повереник је навео да су, на радној групи за измену Закона, постојале идеје за дужи и за краћи рок, али да је ипак закључено да рок треба да остане исти. Указао је и на једну значајну измену која омогућава да се рокови за поступање по захтевима продуже до 40 дана, али да сада органи јавне власти нису у обавези да дају информације, ваћ су дужни да поступе по захтеву. Коментарушући примедбе на рок од 48 сати, истакао је да се тај рок примењује у изузетним ситуацијама, ако се нешто дешава ургентно у овом тренутку, па да би се спречиле штетне последице по здравље људи и по животну средину се он примењује.

Душко Пејовић, Председник Савета ДРИ је, коментаришући наводе Радмиле Васић, изјавио: да циљ ревизије није писање пријава, већ је он дефинисан у члану 2. Закона о државној ревизорској институцији, где је за сваку врсту ревизије наведено који је њен циљ; да је подношење пријава обавеза ДРИ која је успостављена чланом 41. Закона и да они ту обавезу извршавају, што се констатује у њиховом извештају о годишњем раду али да се самим подношењем пријава надлежност ДРИ завршава; да код поступака покренутих по прекршајној пријави они јесу страна у поступку, тако да знају резултате тог поступка и да о томе извештавају Народну скупштину, а да код кривичних поступака и привредних преступа нису страна у поступку. Напоменуо је да је извршена ревизија финансијског извештаја за „Градско саобраћајно предузеће“ за 2021. годину и да је поднета једна кривична пријава и пријава за привредни преступ. Истакао је да ефекти рада ДРИ постоје и да се огледају у томе да је у државни буџет враћено 9,8 милијарди динара, а да су преко две милијарде динара повећани биланси код буџетских корисника, само за ту годину, као и да ће од сада, сваке године имати информацију колики су ефекти рада Институцује.

Верољуб Матић, је изјавио да је циљ расправе данас био да се иде на измене и допуне Закона о слободном приступу информацијама од јавног значаја. Поново је указао на проблем злоупотребе Закона и као примере навео: да је једно лице, 31. децембра у један сат, поднело 300 захтева, а циљ је био да не добије одговор и наплати трошкове поступка; да је користећи рок од 48 сати, добијена информација од Завода за јавно здравље у Коцељеви да је вода у једном од бунара имала мало нечег недозвољеног, па је нестручном интерпретацијом у јавности подигнута паника, и ако је вода на точећем месту била исправна.

По закључењу дискусије, Одбор је, сагласно члану 157. став 2. Пословника Народне скупштине, приступио гласању о сваком захтеву из дневног реда посебно.

Одбор је, једногласно, прихватио Предлог одлуке о давању сагласности Поверенику за информације од јавног значаја и заштиту података о личности за заснивање радног односа на неодређено време за 26 нових лица, према структури из захтева тачке 1. дневног реда.

Одбор је, једногласно, прихватио Предлог одлуке о давању сагласности Државној ревизорској институцији за заснивање радног односа на неодређено време за 34 нова лица, према структури из захтева тачке 2. дневног реда.

Одбор је, већином гласова, прихватио Предлог одлуке о давању сагласности Поверенику за заштиту равноправности за заснивање радног односа на неодређено време за седам нових лица, према структури из захтева тачке 3. дневног реда.

Одбор је, једногласно, прихватио Предлог одлуке о давању сагласности Комисији за заштиту конкуренције за заснивање радног односа на неодређено време за двоје нових лица, према структури из захтева тачке 4. дневног реда.

Одбор је, једногласно, прихватио Предлог одлуке о давању сагласности Комисији за контролу државне помоћи за заснивање радног односа на неодређено време за пет нових лица, према структури из захтева тачке 5. дневног реда.

\*\*\*

Седница је завршена у 11, 30 часова.

Саставни део овог записника чини обрађени тонски снимак седнице Одбора.

СЕКРЕТАР ПРЕДСЕДНИК

Светлана Дедић Миленко Јованов